Internet- és étkezési utalvány: mi változik 2011-ben?
Az átalakuló szabályok és adókulcsok, a kedvezményezett béren kívüli juttatások 16 százalékos kulccsal adóznak majd (ami mindösszesen 19,04 százalék plusz terhet jelent a munkáltatónak), viszont nem változott a kedvezményesen adható juttatás nagysága. Mi változik az étkezési csekknél és az internetutalványnál?
A legnépszerűbb korábbi juttatások tehát megmaradnak, nagyjából az ideinek megfelelő adótartalommal - 25 helyett a szuperbruttóra vetítve 16 százalékos lesz a teher rajtuk. Ide tartozik például az üdülési csekk, az étkezési utalvány és az utazási bérlet. Ami nem szerepel nevesítetten a törvényben - írta meg a Napi Gazdaság -, az nem lesz kedvezményes, s az adótábla szerint adózik majd. Vagyis megszűnik a természetbeni juttatásokra vonatkozó, a munkabérteherhez képest alacsonyabb, ám így is jelentős mértékű adóteher - ez 54 százalék szja-ból és 27 százalék egészségügyi hozzájárulásból tevődött össze, végső mértéke pedig 98 százalék feletti volt. Ehelyett kell 16 százalék szja-t, emellett pedig a munkaadót és a munkavállalót terhelő járulékot fizetni. Azaz a nevesített cafeteriaelemek kedvezménye az lesz, hogy járulékot nem kell utánuk fizetni, csak szja-t.
Az egyik leggyakoribbnak számít a kizárólag étkeztetés igénybevételére jogosító utalvány: a juttatás alapjául szolgáló jogviszony (munkaviszony) minden megkezdett hónapjára maximum összesen havi 18 ezer forint értékben adható e kedvezmény, olvasható a Le Chèque Déjeuner Kft. közleményében. Eszerint fontos, hogy ez az adóéven belül utólagosan is igaz, azaz még decemberben is adható – egész éves munkaviszony esetén például jutalomnak – akár 12 x 18 ezer forint étkezési csekk is.

Megszokott felhasználási területei, mint az étkezdék, ételkiszállítók, büfék, pékségek – mellett megújult étkezési csekkel fizethetünk majd a húsboltokban, hipermarketekben, szupermarketekben és élelmiszerüzletekben is. A juttatásban részesülő dolgozó lehetőségei tehát nagymértékben bővülnek, így kisebb költséggel, jobban használható utalvánnyal, könnyebben ösztönözheti egy cég a munkavállalóit, vagy adhat nekik például – akár a már említett mértékű – év végi jutalmat.

A másik legnépszerűbb elem az internetjuttatás. Idén jó néhány munkáltató csak a dolgozóét számolta el, mások elfogadták a házastársak előfizetését, de volt, aki az egy háztartásban élő családtagokat sem zárta ki. A 2011-es szja-törvény már egyértelműen fogalmaz: a munkavállaló és a vele közös háztartásban élő közeli hozzátartozója nevére szóló internet téríthető meg.

Jövőre új szereplője is lesz a rendszernek, az úgynevezett megújulási kártya. A kártyáról egyelőre csak annyit lehet tudni, hogy azt évente 300 ezer forint összegig töltheti fel kedvezményesen a munkáltató. A kártya működésének részleteiről külön rendelet szól majd, amely eddig nem vált ismertté. A rendelkezésre álló információk alapján, a Napi Gazdaság egyik korábbi írása szerint, a kártya talán az egészségpénztárak néhány évvel ezelőtt hatályos szabályok szerint működő szisztémájának felelhet meg. Korábban a pénztári befizetések terhére nemcsak egészségügyi ellátást, gyógyszereket vagy szemüveget lehetett vásárolni, hanem adott esetben kerékpárt vagy síbérletet is.
béren kívüli juttatás adóvonzat adóváltozások adó cafetéria